Peter Skaarup (DF), 2000-05-04:
I Dansk Folkeparti har vi aldrig været modstandere af, at Danmark påtager sig byrden med at huse eller hjælpe rigtige flygtninge.
Vi betragter faktisk de flygtninge, som det her beslutningsforslag drejer sig om, nemlig dem, vi tager imod fra flygtningelejrene, som rigtige flygtninge, der har stillet sig i kø på internationalt plan og sagt til sig selv og omgivelserne: Vi er rigtige flygtninge, vi skal et sted hen på et tidspunkt. Og det bliver man så også lovet, hvor
man er.
Derfor vil vi sige til Kristeligt Folkeparti, at hvis det var så fornuftigt, at Danmark ikke tog imod en række andre flygtningegrupper, altså f.eks. dem, der kommer til den danske grænse og søger asyl - personer, som vi ofte ikke betragter som rigtige flygtninge - så ville vi ikke have så store problemer med at støtte det her beslutningsforslag.
Og vi går i øvrigt ind for, at Danmark hvert eneste år tager de ca. 500 flygtninge, der kommer via FN-systemet.
Derfor synes vi egentlig, at sigtet med Kristeligt Folkepartis forslag er rigtig nok, hvis det var den eneste gruppe flygtninge, vi tog, sammen med dem, vi selvfølgelig har forpligtet os til via konventionerne.
Dem skal vi også tage, men vi skal bare sørge for at skille tingene ad.
Derfor må vi så også sige til Kristeligt Folkeparti, at hvis det her forslag var ledsaget af en række andre aktiviteter, f.eks. at man droppede de facto-begrebet, sådan at vi ikke modtog de de facto-flygtninge, vi får til landet i dag, ville det være et godt forslag, for så vil det sikre, at det var rigtige flygtninge, som alle kunne blive enige om er dem, der skal have hjælp - det er dem, der har ventet i kø i mange år i FN-systemet på at blive flygtninge - vi tog, og
ikke dem, der tilfældigvis når op til den danske grænse, og på den baggrund får asyl
Der er dem, der har råd til en flybillet fra Irak, eller hvor de nu kommer fra, og som tager 3-4.000 km uden ledsagelse af andre myndigheder, og det er dem, der simpelt hen målrettet søger til Danmark, fordi det her er nemmere at få asyl end andre steder.
Så man kan sige, at vi egentlig har en positiv indgang til, at denne her slags flygtninge, som Kristeligt Folkeparti taler om i forslaget, er rigtige flygtninge, og at det er nogle, vi vil hjælpe.
Men da der er en række andre muligheder for at komme ind i Danmark, bl.a. via de facto-begrebet, så er vi modstandere af, at vi hæver det her antal til 750 fra de 500; det er altså, fordi det her forslag ikke samtidig er ledsaget af en begrænsning af de facto-begrebet og det antal, der kommer ind via de facto-begrebet.
Jeg kan også sige det på en anden måde, for jeg kan spørge hr. Jann Sjursen, om hr. Jann Sjursen vil være villig til, hvis man gennemførte det her forslag, samtidig at tage initiativ til en sanering af landets indvandrerpolitik og flygtningepolitik ved f.eks. at få placeret nogle af alle de somaliere, der er i Danmark, i flygtningelejre i Etiopien eller Kenya tæt på deres hjemland, sådan så vi i Danmark bedre kan have mulighed for at tage imod de personer, der er rigtige flygtninge, og som ikke umiddelbart skal sendes tilbage til deres hjemlande.
Eller tilsvarende vil være med til, at man andre steder rundtomkring i verden lagde pres på de lande, der er eksportører af flygtninge, ved at oprette flygtningelejre tæt på nærområdet.
Hvis Kristeligt Folkeparti vil være indstillet på det, så kunne der måske være mulighed for, at vi kunne hæve det antal, vi tager af rigtige flygtninge.